b'\n_START_ARTICLE_\nStanley lufthavn\n_START_SECTION_\nHistorie\n_START_PARAGRAPH_\nFrem til 1972 var det ingen flystriper p\xc3\xa5 Falklands\xc3\xb8yene med fast dekke, og alle reiser til \xc3\xb8yene m\xc3\xa5tte foretas sj\xc3\xb8veien. P\xc3\xa5 begynnelsen av 1970-\xc3\xa5rene bestemte Falkland Islands Company seg for \xc3\xa5 avskaffe den m\xc3\xa5nedlige forsyningsruten til Montevideo, noe som \xc3\xb8kte \xc3\xb8nsket om en flyrute til det s\xc3\xb8ramerikanske fastlandet._NEWLINE_I 1971 startet det argentinske luftforsvaret flygninger fra Comodoro Rivadavia med Grumman HU-16 Albatross amfibiefly operert av det milit\xc3\xa6re flyselskapet L\xc3\xadneas A\xc3\xa9reas del Estado (LADE). Den 15. november 1972 \xc3\xa5pnet en midleridig flystripe som var blitt etablert ved Hookers Point i \xc3\xb8stenden av Port Stanley. Flytypen som ble benyttet var Fokker F-28, fremdeles med Comodoro Rivadavia som destinasjon. Ruten ble opprettholdt frem til 1982, og var den eneste forbindelsen til \xc3\xb8yene. I 1978 ble rullebanen \xc3\xb8delagt av uv\xc3\xa6r, men \xc3\xa5ret etter sto en permanent rullebane klar ved Cape Pembroke. Lufthavnen og den 1200 meter lange rullebanen ble offisielt \xc3\xa5pnet 1. mai 1979 av Vivian Fuchs. Lufthavnen ble umiddelbart base for Falkland Islands Government Air Service (FIGAS) og selskapets fl\xc3\xa5te av Britten-Norman Islander og de Havilland Canada DHC-2 Beaver._NEWLINE_Royal Air Force benyttet ogs\xc3\xa5 flyplassen til flygninger for \xc3\xa5 forsyne og forsterke den britiske garnisonen.\n_START_SECTION_\nFalklandskrigen\n_START_PARAGRAPH_\nUnder Falklandskrigen i 1982 ble lufthavnen okkupert av argentinske styrker. Den relativt korte rullebanen hindret det argentinske luftforsvaret \xc3\xa5 utplassere sine mest avanserte jagerfly, men en rekke fly beregnet p\xc3\xa5 luftst\xc3\xb8tte og rekognosering var stasjonert her._NEWLINE_Den 1. mai 1982 startet Royal Air Force bombing av flyplassen. I l\xc3\xb8pet av konflikten ble flyplassen angrepet med 237 bomber, 1200 granater fra skip og 16 missiler. Flyplassen ble imidlertid aldri fullstendig stengt.\n_START_SECTION_\nRAF Stanley\n_START_PARAGRAPH_\nEtter krigen tok Royal Air Force over flyplassen og omd\xc3\xb8pte den RAF Stanley. Rullebanen ble forlenget og landingsbremsewirer installert for \xc3\xa5 kunne stasjonere jagerfly av typen RAF F4 Phantom for luftforsvar av \xc3\xb8yene. I tillegg s\xc3\xb8rget C-130 Hercules transportfly for tankst\xc3\xb8tte og transport for oppgaver p\xc3\xa5 S\xc3\xb8r-Georgia._NEWLINE_I 1985 \xc3\xa5pnet RAF Mount Pleasant. I april 1986 ble Stanley lufthavn igjen sivil og forlengelsen av rullebanen ble fjernet. En flyrute fra Chile benyttet lufthavnen p\xc3\xa5 begynnelsen av 1990-tallet, men internasjonale flygninger foreg\xc3\xa5r hovedsakelig fra Mount Pleasant siden 1985.\n_START_SECTION_\nDestinasjoner\n_START_PARAGRAPH_\nFalkland Islands Government Air Service (FIGAS) opererer flere Britten-Norman Islander for innenriksflygninger fra Stanley lufthavn. Flyplassen benyttes ogs\xc3\xa5 av British Antarctic Survey, som opererer en forbindelse mellom Falklands\xc3\xb8yene og forskningsstasjonen Rothera p\xc3\xa5 Den antarktiske halv\xc3\xb8y med en de Havilland Canada Dash 7.'